சுல்தான் அப்துல் அலிம் வானூர்தி நிலையம்

சுல்தான் அப்துல் அலிம் வானூர்தி நிலையம் அல்லது அலோர் ஸ்டார் வானூர்தி நிலையம் ; (ஆங்கிலம்: Sultan Abdul Halim Airport அல்லது Alor Setar Airport; மலாய்: Lapangan Terbang Sultan Abdul Halim) என்பது மலேசியா, கெடா மாநிலத்தில் அலோர் ஸ்டார் மாநகரில் அமைந்துள்ள வானூர்தி நிலையம் ஆகும். 

இந்த வானூர்தி நிலையம், கெடா; அலோர் ஸ்டார் வாழ் மக்களுக்கு வானூர்திச் சேவையை வழங்கும் நிலையமாக விளங்குகிறது. அலோர் ஸ்டார் நகர மையத்தில் இருந்து 15 கி.மீ. (9.3 மைல்) தொலைவில் கெப்பாலா பத்தாஸ் எனும் சிறுநகரில் அமைந்துள்ளது.

பொது

பெர்லிஸ் மாநிலத்தைப் பொறுத்த வரையில் அதன் சிறிய புவியியல் அளவு காரணமாக, ஒட்டுமொத்தப் பெர்லிஸ் மாநிலத்திற்கும் சேவை செய்கிறது. இந்த நிலையம் தீபகற்ப மலேசியாவின் மிக வடக்கே இருப்பதால் சில குறைபாடுகளும் இருக்கவே செய்கின்றன.

வடக்கு மலாயாவிற்கான விமானங்கள், குறிப்பாக கிழக்கு மலேசியாவின் சபா , சரவாக் மாநிலங்களில் இருந்து வரும் விமானங்கள் பினாங்கு பன்னாட்டு வானூர்தி நிலையத்தை பிரதான நுழைவாயிலாகப் பயன்படுத்துகின்றன.

வரலாறு

இந்த வானூர்தி நிலையம் 1929-ஆம் ஆண்டில் கட்டப்பட்டது. தீபகற்ப மலேசியாவில் தைப்பிங் வானூர்தி நிலையத்திற்கு (Taiping Airport) அடுத்து 2-ஆவது பழமையான வானூர்தி நிலையமாகும். 

இது ஒரு சிறிய வானூர்தி நிலையம். இருப்பினும் ஓர் ஆண்டில் 800,000 பயணிகளைக் கையாளும் திறன்பாடு இந்த நிலையத்திற்கு இப்போது உண்டு. எதிர்காலப் போக்குவரத்து வளர்ச்சியைக் கருத்தில் கொண்டு, 2006 மே மாதம் 5-ஆம் தேதி ஒரு புதிய முனையம் உருவாக்கப்பட்டது. 

2019-ஆம் ஆண்டில், இந்த வானூர்தி நிலையம் 42,264 வானூர்தி இயக்கங்களுடன் (aircraft movements) 919,875 பயணிகளைக் கையாண்டது.

அரச மலேசிய விமானப்படை

கெடா மாநிலத்தின் 27-ஆவது ஆட்சியாளரான தற்போதைய கெடா சுல்தானின் பெயரால் இந்த விமான நிலையத்திற்குப் பெயரிடப்பட்டது. 

அரச மலேசிய விமானப்படை தளத்தின் பயிற்சிப் பிரிவு (Royal Malaysian Air Force Base) இங்குதான் உள்ளது. அரச மலேசிய விமானப்படையின் விமானிகளுக்கு இங்குதான் பயிற்சி அளிக்கப்படுகிறது.  

இந்த விமான நிலையம் சிறிய அளவிலானது. உள்நாட்டு விமானங்களை மட்டுமே கையாளுகிறது. இருப்பினும்,  ஏர்பஸ் (Airbus A330) போன்ற பெரிய வானூர்திகளைத் தரை இறக்கும் திறனைப் புதிய முனையம் கொண்டுள்ளது.

ஓடுபாதை

 முந்தைய ஓடுபாதையின் நீளம் 1,963 மீ; அகலம் 45 மீ (6,440 அடி × 148 அடி. 
 இப்போதைய ஓடுபாதையின் நீளம் 2,745 மீ; அகலம் 45 மீ (9,006 அடி × 148 அடி.

வானூர்திச் சேவைகள்

புள்ளிவிவரங்கள்

இலக்குகள்

மேற்கோள்கள்

மேலும் காண்க
 அலோர் ஸ்டார்
 மலேசிய வானவூர்தி நிலையங்கள் நிறுவனம்

கெடா
மலேசிய வானூர்தி நிலையங்கள்